cyanic-selkie/wikianc huggingface dataset:
Ar airBaltic saistītie skandāli
2008. gada vadības konflikts ar valdību
3. oktobrī tika panākta vienošanās par nacionālās lidsabiedrības airBaltic glābšanu. Saskaņā ar to tika izbeigts valstij neizdevīgais akcionāru līgums un parakstīta vienošanās par nosacījumiem airBaltic pamatkapitāla palielināšanai, Latvijas valstij un Baltijas Aviācijas sistēmām lidsabiedrībā ieguldot 153 miljonus eiro (107,1 miljonu latu). Vienošanos parakstīja Latvijas Republikas satiksmes ministrs Uldis Augulis (ZZS) un SIA "Baltijas Aviācijas sistēmas", AS "Latvijas Krājbanka", "Bankas Snoras", "Investbank", "Taurus Asset Management Fund Limited", "Transatlantic Holdings Company S.A." un SIA "KD Jet". Vienošanās paredzēja arī tiesiskās aizsardzības pieteikuma atsaukšanu Rīgas rajona tiesā un 59 110 akciju pilnīgu dzēšanu, par ko lēmums tika pieņemts 2010. gada 30. aprīļa akcionāru sapulcē kā arī jaunā redakcijā apstiprināt airBaltic statūtus.
No amata tika atcelts līdzšinējais vienīgais valdes loceklis Bertolts Fliks, kas 4. oktobrī publicēja vēstuli, kurā apstiprināja, ka atkāpjas no aviokompānijas vadītāja amata, pildot akcionāru vienošanos lidsabiedrības glābšanai. Preču zīme tika atgriezta atpakaļ airBaltic un ieķīlāta par labu valstij, lai nodrošinātu valsts aizdevuma atmaksu. Tika iecelta jauna lidsabiedrības airBaltic valde trīs cilvēku sastāvā. 21. oktobrī airBaltic padome par kompānijas vadītāju apstiprināja bijušo Ungārijas nacionālās lidsabiedrības "Malev" vadītāju Martinu Gausu, kas pirms tam bija vadījis lidsabiedrības "Cirrus Airlines" un "Dba Luftfahrtgesellschaft".
2011. gada novembra sākumā SIA "Baltijas Aviācijas sistēmas" aviokompānijas kontā ieskaitīja visus aizdevumam paredzētos līdzekļus — 14 miljonu latu, bet valsts 5,2 miljonus latu. Pēc Latvijas krājbankas finanšu skandāla Latvijas valsts uz pirmpirkuma tiesību pamata iegādājās AS "Latvijas Krājbanka" ieķīlātās SIA "Baltijas Aviācijas sistēmas" piederošās airBaltic kapitāldaļas, kļūstot par 99,8% airBaltic akciju īpašnieku.
Konflikts ar FlyLAL
2008. gada septembrī bankrotējusī Lietuvas aviosabiedrība FlyLAL iesniedza Viļņas apgabaltiesā prasību pret airBaltic par dempinga radītiem zaudējumiem, un panāca oficiālu arestu airBaltic un lidostas "Rīga" īpašumiem 40 miljonu latu apmērā. Uzliktais arests tika atzīts par Latvijas likumdošanai neatbilstošu.
Konflikts ar lidostu "Rīga"
Uzskatot, ka lidostas "Rīga" pakalpojumu izcenojumu bijis īpaši izdevīgs zemo cenu pārvadātājam Ryanair, airBaltic 2009. gadā pieprasīja vienlīdzīgus noteikumus visiem aviopārvadātājiem. Lidostas atteikums noveda pie abpusējas tiesvedības. 2010. gadā lidosta iesniedza tiesā prasību par 2,5 miljonu latu parāda piedziņu no lidsabiedrības, bet "airBaltic" atbildēja ar prasību par 6 miljonu latu kompensāciju par nevienlīdzīgu attieksmi pret aviokompānijām. Abu Latvijas valstij piederošo un Satiksmes ministrijas pārvaldībā esošo uzņēmumu konflikts draudēja ietekmēt lidostas attīstību un apgrūtināja investora piesaisti aviosabiedrībai. Konflikts tika atrisināts mierizlīguma ceļā 2015. gada nogalē un abpusēji dzēsa parādus 23 miljonu eiro apmērā.
Bombardier Q400 lidmašīnu izpirkumnomas izmaksas
2016. gada februārī laikraksts Dienas Bizness publicēja apgalvojumu, ka savulaik izpirkumnomā ņemtās Bombardier Q400 lidmašīnas, par kurām tiekot pārmaksāts 20‒30% apmērā «sashēmoto» līgumu un mistisku starpniekfirmu dēļ".
2015. gada finanšu investoru piesaiste
Iespējamais finanšu investors Ralfs Dīters Montāgs-Girmess atzina, ka bijis Vācijas specdienestu darbinieks, bet pēc Berlīnes mūra krišanas iesaistījies privātā uzņēmējdarbībā un ilglaicīgi darbojies Krievijā valsts pārvaldē un privātajā uzņēmējdarbībā.
Montāgs-Girness nodarbojas ar Krievijā ražoto Sukhoi lidmašīnu tirgošanu un izpirkumnomu, un viņa investīciju piedāvājums saistīts ar iespējamu pienākumu airBaltic iegādāties tieši šīs lidmašīnas. Tas padarītu airBaltic par pirmo Eiropas Savienības aviosabiedrību, kas izmantotu šīs lidmašīnas, un tam būtu iespējami darbības un reputācijas riski. Lai izslegtu Sukhoi lidaparātu iegādes iespējamību, 2015. gada 1. decembrī ar valdības lēmumu akcionāru līgumā tika iekļauts jauns aizliegums iegādāties, īrēt un izmantot militāri rūpnieciskā kompleksa produkciju, pret kuru vērstas Eiropas Savienības sankcijas.
Pēc valdības lēmuma pieņemt Montāga-Girnesa piedāvāto līgumu, investors ilglaicīgi kavējās līgumu parakstīt. Tā rezultātā naudu neieguldīja arī Latvijas valsts, un airBaltic nācās atlikt sākuma maksājumus lidmašīnu ražotājam Bombardier. Līgumu visbeidzot parakstīja 2016. gada 4. februārī.
Brīvdienas Tatros
2015. gada 20. novembrī laikraksts "Diena" publicēja sociālajos tīklos iegūtos attēlus, kuros redzams, ka airBaltic padomes loceklis Kaspars Briškens pavadījis vasaras brīvdienas kopā arī valdes locekli Martinu Sedlacki un Satiksmes ministrijas valsts sekretāru un vienlaikus valsts kapitāla daļu turētāju pārstāvi lidsabiedrībā Kasparu Ozoliņu. Avīze rakstīja, ka attēli "ilustrē to ačgārno kārtību un kontroles trūkumu", kas novedusi līdz aviosabiedrības grūtībām.
Neskatoties uz Satiksmes ministrijas iepriekš paustām rūpēm, ka neatkarības trūkums starp valdi un padomi ir nopietns pārvaldības trūkums, raksta publicēšanai nesekoja administratīvas sancijas.
Tršebīča
Tršebīča (cz) ir pilsēta Čehijā, Visočinas apgabala Tršebīčas apriņķa centrs pie Jihlavas upes.
Vēsture
Pilsēta rakstos pirmoreiz minēta 1101. gadā, kas šeit tika nodibināts benediktiešu klosteris. 1335 . gadā Tršebīčai tika piešķirtas pilsētas tiesības. 1338. gadā parādījās pirmās ziņas par pilsētas ebreju kopienu. Ilgu laiku apdzīvotā vieta atradās Hābsburgu impērijas sastāvā. 19. gadsimtā Tršebīča attīstījās kā ādas apstrādes un apavu ražošanas centrs. No 1919. gada — Čehoslovākijā. Kopš 1993. gada — Čehijā.